[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 18.9.2008

KOM(2008) 565 endelig

2008/0177 (AVC)

Forslag til

RÅDETS AFGØRELSE

om indgåelse af den foreløbige økonomiske partnerskabsaftale mellem Det Europæiske Fællesskab og dets medlemsstater på den ene side og SADC-ØPA-landene på den anden side

(forelagt af Kommissionen)

BEGRUNDELSE

Vedlagte forslag udgør det retlige instrument for indgåelsen af en foreløbig økonomisk partnerskabsaftale (herefter "foreløbig ØPA") mellem Det Europæiske Fællesskab og dets medlemsstater på den ene side og SADC-ØPA-landene på den anden side:

i) Forslag til Rådets afgørelse om indgåelse af den foreløbige ØPA.

Den foreløbige SADC-ØPA blev forhandlet på plads i overensstemmelse med målsætningerne for ØPA'er som fastsat i Cotonouaftalen[1] og forhandlingsdirektiverne for økonomiske partnerskabsaftaler med AVS-stater, der blev vedtaget af Rådet den 12. juni 2002. Forhandlingerne blev afsluttet med paraferingen af ØPA'en den 23. november 2007, dvs. inden udløbet den 31. december 2007 af den handelsordning, der er fastsat i bilag V til Cotonouaftalen, og af WTO-undtagelsen (waiver) for denne handelsordning.

Som et resultat blev alle fem SADC-ØPA-lande (Botswana, Lesotho, Mozambique, Namibia og Swaziland) føjet til listen over lande i bilag I til forordningen om ØPA-markedsadgang, der blev vedtaget af Rådet den 20. december 2007[2], som fra 1. januar 2008 har haft fordel af det tilbud om adgang til fællesskabsmarkedet, der blev fremsat inden for rammerne af ØPA'er. Landene vil være permanent opført på denne liste, når alle parter har ratificeret den foreløbige ØPA. Der opnås således en enkelt harmoniseret handelsordning med EU, der giver en forbedret markedsadgang for flere SADC-ØPA-lande, herunder Mozambique og Lesotho, der er anerkendt af FN som mindst udviklede lande.

SADC-ØPA'en er en foreløbig ØPA, hvis anvendelsesområde vil blive udvidet som følge af forhandlingerne om en endelig ØPA i 2008. Den omfatter alle de foranstaltninger, der er nødvendige for at etablere et frihandelsområde, der er i overensstemmelse med bestemmelserne i artikel XXIV i GATT 1994[3]. Den foreløbige ØPA indeholder også bestemmelser om told og handelslettelser, tekniske handelshindringer, sundheds- og plantesundhedsforanstaltninger, løbende betalinger og kapitalbevægelser samt udviklingssamarbejde og institutionelle forhold.

De institutionelle bestemmelser omfatter en bestemmelse om et SADC-ØPA/EF-råd (herefter "Det Fælles Råd"), der har til opgave at overvåge gennemførelsen af den foreløbige ØPA. Det Fælles Råd består af repræsentanter for SADC-ØPA-landene og af medlemmer af Rådet og Kommissionen. Det Fælles Råd bistås af et fælles SADC-ØPA/EF-udvalg for handel og udvikling.

Den foreløbige ØPA indeholder en bestemmelse om, at aftalen anvendes midlertidigt, indtil den træder i kraft.

Kommissionen finder resultaterne af forhandlingerne tilfredsstillende og i overensstemmelse med Rådets forhandlingsdirektiver, og den anmoder Rådet om:

- at indgå ØPA'en på Det Europæiske Fællesskabs vegne.

Europa-Parlamentet vil skulle afgive samstemmende udtalelse om indgåelsen af den foreløbige ØPA.

Medlemsstaterne er også parter i aftalen, som de derfor skal godkende efter deres interne procedurer.

2008/0177 (AVC)

Forslag til

RÅDETS AFGØRELSE

om indgåelse af den foreløbige økonomiske partnerskabsaftale mellem Det Europæiske Fællesskab og dets medlemsstater på den ene side og SADC-ØPA-landene på den anden side

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133 og 181 sammenholdt med artikel 300, stk. 3, andet afsnit,

under henvisning til forslag fra Kommissionen[4],

under henvisning til samstemmende udtalelse fra Europa-Parlamentet[5], og

ud fra følgende betragtninger:

(1) Den 12. juni 2002 bemyndigede Rådet Kommissionen til at indlede forhandlinger om økonomiske partnerskabsaftaler med AVS-stater.

(2) Disse forhandlinger om en foreløbig økonomisk partnerskabsaftale er afsluttet, og ØPA'en mellem Det Europæiske Fællesskab og dets medlemsstater på den ene side og SADC-ØPA-landene (omfattende Botswana, Lesotho, Mozambique, Namibia og Swaziland) på den anden side (herefter "ØPA") blev paraferet den 23. november 2007, dog den 12. december 2007 for Namibias vedkommende.

(3) ØPA'en finder siden [..] midlertidig anvendelse, indtil den træder i kraft.

(4) ØPA'en bør derfor indgås på vegne af Det Europæiske Fællesskab -

HAR TRUFFET FØLGENDE AFGØRELSE:

Artikel 1

Den foreløbige økonomiske partnerskabsaftale mellem SADC-ØPA-landene på den ene side og Det Europæiske Fællesskab og dets medlemsstater på den anden side indgås herved på Fællesskabets vegne.

Teksten til aftalen er knyttet som bilag til denne afgørelse.

Artikel 2

Formanden for Rådet foranstalter på Fællesskabets vegne den notifikation, der er omhandlet i aftalens artikel 105, stk. 3.

Udfærdiget i Bruxelles, den […].

På Rådets vegne

[…]

Formand

FINANSIERINGSOVERSIGT TIL FORSLAG, SOM ALENE INDVIRKER PÅ BUDGETTETS INDTÆGTSSIDE

1. FORSLAGETS BETEGNELSE

Rådets afgørelse om indgåelse af den foreløbige økonomiske partnerskabsaftale mellem Det Europæiske Fællesskab og dets medlemsstater på den ene side og SADC-ØPA-landene på den anden side

2. BUDGETPOSTER

Kapitel og artikel: 12/120

Budgetteret beløb for det pågældende år: 16 431 900 000 (budget 2008)

3. FINANSIELLE VIRKNINGER

( Forslaget har ingen finansielle virkninger

( Forslaget har ingen finansielle virkninger for udgifterne, men har følgende finansielle virkninger for indtægterne:

4. FORHOLDSREGLER MOD SVIG

For at beskytte Fællesskabets finansielle interesser mod svig og andre uregelmæssigheder bemyndiges Kommissionen i overensstemmelse med artikel 29 i den økonomiske partnerskabsaftale mellem SADC-ØPA-landene på den ene side og Det Europæiske Fællesskab og dets medlemsstater på den anden side til at foretage kontrol og undersøgelser på stedet. Om nødvendigt gennemfører Det Europæiske Kontor for Bekæmpelse af Svig (OLAF) undersøgelser i overensstemmelse med Europa-Parlamentets og Rådets forordning (EF) nr. 1073/1999. Kommissionen foretager regelmæssigt dokumentbaserede undersøgelser og undersøgelser på stedet.

5. ANDRE BEMÆRKNINGER

Al resterende told på produkter med oprindelse i de AVS-regioner eller -stater, som har afsluttet forhandlinger om økonomiske partnerskabsaftaler eller aftaler indeholdende WTO-forenelige handelsordninger, blev afskaffet ved vedtagelsen af Rådets forordning (EF) nr. 1528/2007. Forslaget har derfor ikke nogen yderligere finansielle virkninger.

[1] AVS-EF-partnerskabsaftalen undertegnet i Cotonou den 23. juni 2000 og revideret i Luxembourg den 25. juni 2005.

[2] Rådets forordning (EF) nr. 1528/2007.

[3] Den almindelige overenskomst om told og udenrigshandel (1994).

[4] EUT C […] af […], s. […].

[5] EUT C […] af […], s. […].